Brugte palleløfter til stort butikstyveri i Aldi i Århus

Tirsdag ved 15-tiden kom en mand ind i Aldi på Nordbyvej i Viby, hvorfra han stjal en hel palle Anton Berg Blomme i Madeira, oplyser politiet i deres døgnrapport.

Her beskrives det endvidere, hvordan manden med en palleløfter kørte pallen med chokolade ud på forretningens parkeringsplads, hvorefter han læssede varerne ind i sin bil, en sort Audi Limousine med reg. nr. CN 45 715, hvorefter han kørte fra stedet.

Manden beskrives som mellemøstlig af udseende, 55-60 år gammel, kraftig af kropsbygning, lys i huden og med gråt, kort hår med høje tindinger.

Han var iført en brun dynejakke, sorte Adidas joggingbukser og grå kondisko

Oplysninger i sagen kan gives til Østjyllands Politi på telefon 114.